**ՀԻՄՆԱՎՈՐՈՒՄ**

**«Տարածք հետ վերցնելու և ամրացնելու մասին» Հայաստանի Հանրապետության կառավարության որոշման ընդունման անհրաժեշտության մասին**

ՀՀ տարածքային կառավարման և ենթակառուցվածքների նախարարության Պետական գույքի կառավարման կոմիտե է դիմել ՀՀ արդարադատության նախարարությունը (այսուհետ՝ Նախարարություն)՝ ք. Երևան, Աջափնյակ, Բաշինջաղյան 100 հասցեում գտնվող շենքի 1300 ք.մ մակերեսով ազատ տարածքը Նախարարությանն ամրացնելու խնդրանքով՝ Հայաստանի Հանրապետության դատական դեպարտամենտի դատական կարգադրիչների ծառայության կենտրոնական մարմնի, դատական դեպարտամենտի արխիվային փաստաթղթերի պահպանման բաժնի և դատարանների արխիվի տեղակայումն ապահովելու նպատակով:

Հաշվի առնելով հարցի կարևորությունն ու հրատապությունը, ինչպես նաև «Երևանի Գուրգեն Մարգարյանի անվան հ. 94 ավագ դպրոց» պետական ոչ առևտրային կազմակերպության կառավարման լիազորությունն իրականացնող մարմնի՝ ՀՀ կրթության, գիտության, մշակույթի և սպորտի նախարարարության համաձայնությունը՝ Պետական գույքի կառավարման կոմիտեի կողմից մշակվել է «Տարածք հետ վերցնելու և ամրացնելու մասին» ՀՀ կառավարության որոշման նախագիծը, որով առաջարկվում է պետական սեփականություն հանդիսացող քաղաք Երևան, Աջափնյակ, Բաշինջաղյան 100 հասցեում գտնվող 2-րդ մասնաշենքի 1-ին ու 2-րդ հարկերից 1260.2 քառ. մետր մակերեսով տարածքը հետ վերցնել «Երևանի Գուրգեն Մարգարյանի անվան հ. 94 ավագ դպրոց» պետական ոչ առևտրային կազմակերպությունից և ամրացնել Հայաստանի Հանրապետության արդարադատության նախարարությանը՝ Հայաստանի Հանրապետության դատական դեպարտամենտի դատական կարգադրիչների ծառայության կենտրոնական մարմնի, դատական դեպարտամենտի արխիվային փաստաթղթերի պահպանման բաժնի և դատարանների արխիվի տեղակայումն ապահովելու նպատակով:

 «Տարածք հետ վերցնելու և ամրացնելու մասին» Հայաստանի Հանրապետության կառավարության որոշման նախագծի ընդունման կապակցությամբ պետական կամ տեղական ինքնակառավարման մարմինների բյուջեներում ծախսերի և եկամուտների ավելացում կամ նվազեցում չի նախատեսվում:

«Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ». Որոշման նախագիծը բխում է Կառավարության 2021-2026թթ. ծրագրի 6.7 կետով սահմանված Պետական գույքի արդյունավետ կառավարման դրույթներից. մասնավորապես՝ սահմանվելու է պետության գործառույթների իրականացման համար անհրաժեշտ օտարման ոչ ենթակա անշարժ գույքի կազմը և նախընտրելի կառուցվածքը, ինչպես նաև ծախսերի կրճատման նպատակով ապահովվելու է պետական համակարգի մարմինների կողմից Հայաստանի Հանրապետության պետական բյուջեի միջոցների հաշվին օգտագործվող ոչ պետական սեփականություն համարվող տարածքների փոխարինումը պետության սեփականություն համարվող համապատասխան տարածքներով։